2. ปัจจัยความเสี่ยง

การประกอบธุรกิจของบริษัทฯ และบริษัทย่อยในนามของกลุ่มอาร์เอส บริษัทฯ
ประเมินว่ามีความเสี่ยงที่อาจเกิดขึ้นและอาจมีผลต่อการดำเนินธุรกิจดังนี้

ความเสี่ยงทางอุตสาหกรรม

-   การละเมิดลิขสิทธิ์ในสินค้า

ที่ผ่านมาจนถึงปัจจุบันอุตสาหกรรมเพลงได้รับผลกระทบหลักจากการละเมิดลิขสิทธิ์ในผลงานเพลง
ทั้งรูปแบบของ Physical Products (CD,VCD,DVD) และ รูปแบบไฟล์ดิจิตอล
ซึ่งมีสาเหตุมาจากหลายปัจจัย
ไม่ว่าจะเป็นการแพร่กระจายของสินค้าละเมิดลิขสิทธิ์ต่างๆที่ยังคงพบเห็นได้ทั่วไป
ความก้าวหน้าของเทคโนโลยี และการแพร่หลายของเว็บไซต์ที่เอื้อให้มีการดาวน์โหลดไฟล์เพลง
หรือคอนเทนต์ฟรีต่างๆ ประกอบกับ
ทัศนคติของผู้บริโภคที่ยังเพิกเฉยต่อการรณรงค์ให้ใช้สินค้าถูกลิขสิทธิ์
และเห็นว่าการดาวน์โหลดเพลงผ่านช่องทางที่ละเมิดลิขสิทธิ์นั้นเป็นเรื่องปกติทั่วไป
ทำให้รายได้จากการจัดหน่ายสินค้าและรายได้จากการดาวน์โหลดเพลงไม่สะท้อนปริมาณการบริโภคที่แท้จริง

อย่างไรก็ดี ที่ผ่านมาทุกฝ่ายที่เกี่ยวข้องทั้งภาครัฐ และ ภาคเอกชน ซึ่งได้แก่ ผู้ประกอบการ
เจ้าของผลงาน และศิลปิน ได้ร่วมมือกันผลักดัน
กระตุ้นเชิญชวนให้ผู้บริโภคหันมานิยมเลือกซื้อสินค้าที่มีลิขสิทธิ์ถูกต้อง และ
ลดเลิกสนับสนุนสินค้าละเมิดลิขสิทธิ์ทุกประเภท

ในส่วนของบริษัทฯได้ตระหนักถึงความสำคัญของปัญหาดังกล่าว
จึงได้มีการปรับเปลี่ยนกลยุทธ์และวิธีการต่างๆเพื่อกระตุ้นยอดขายให้กลับคืนมา
ไม่ว่าจะเป็นการปรับราคาของสินค้าให้เหมาะสมมากขึ้น การพัฒนาระบบดิจิตอล
และช่องทางการดาวน์โหลดเพลงแบบถูกลิขสิทธิ์ ให้สามารถใช้บริการได้โดยง่าย
รวมถึงการปรับเปลี่ยนรูปแบบผลิตภัณฑ์และบริการใหม่ๆเพื่อตอบสนองต่อความต้องการและรูปแบบการดำเนินชีวิตของผู้บริโภคที่เปลี่ยนแปลงไป
ทำให้พฤติกรรมของผู้บริโภคบางส่วนหันกลับมาใช้ บริการดาวน์โหลดเพลงที่มีลิขสิทธิ์ถูกต้องมากขึ้น
เพราะว่ามีความคุ้มค่า และราคาไม่แพง

สำหรับส่วนของภาครัฐได้มีแนวทางสนับสนุนให้บริษัทฯที่ประกอบธุรกิจจัดเก็บลิขสิทธิ์พัฒนาระบบการจัดเก็บลิขสิทธิ์ให้เป็นรูปธรรมชัดเจน
รวมถึงได้ออกมาตรการในการดำเนินการต่างๆเพื่อรณรงค์ป้องกัน กดดัน
และปราบปรามผู้กระทำความผิดอย่างจริงจัง และเป็นรูปธรรมมากยิ่งขึ้น
ซึ่งจากความร่วมมือกันของหน่วยงานดังกล่าว
บริษัทฯคาดว่าจะส่งผลในการลดการละเมิดลิขสิทธิ์ที่มีผลกระทบต่อการดำเนินธุรกิจอย่างเป็นนัยสำคัญ

ความเสี่ยงในการประกอบธุรกิจ

-   ความเสี่ยงจากการต่ออายุสัญญาสัมปทาน

ปัจจุบันบริษัทฯมีสัญญาสัมปทานอยู่ 3 ประเภท ได้แก่
สัญญาเช่าเวลาออกอากาศกระจายเสียงสถานีวิทยุ สัญญาเช่าเวลาจากสถานีโทรทัศน์ และ
สัญญาเช่าเวลาออกอากาศกระจายเสียงวิทยุเพื่อประกอบรายการวิทยุในห้างโมเดิร์นเทรด
โดยสัมปทานแต่ละประเภทมีอายุสัญญาเฉลี่ยอยู่ระหว่าง 1 ปี ถึง 3 ปี
ซึ่งหากบริษัทฯไม่ได้รับการต่ออายุสัญญาเช่าเวลาออกอากาศจะส่งผลกระทบต่อความต่อเนื่องของการออกอากาศรายการและรายได้ของบริษัทฯ
ทั้งนี้
หมายรวมถึงความเสี่ยงจากการเปลี่ยนแปลงเงื่อนไขในสัญญาซึ่งอาจทำให้บริษัทฯได้รับเงื่อนไขที่ด้อยลงไปจากเดิม
นอกจากนี้
การแสวงหาเวลาออกอากาศใหม่เพื่อทดแทนอาจทำให้บริษัทฯสูญเสียประโยชน์จากความต่อเนื่องทางธุรกิจ
และการสร้างความนิยมให้เทียบเคียงกับรายการเดิมได้ หรืออาจทำให้ต้นทุนเพื่อการได้มาสูงขึ้น
อย่างไรก็ดี บริษัทฯ เชื่อว่า จากการที่บริษัทฯ ผลิตผลงานที่มีคุณภาพออกมาอย่างต่อเนื่อง
จนได้รับความนิยม มีฐานผู้ชมและผู้ฟังรายการประจำ
รวมถึงการที่บริษัทฯเป็นผู้ประกอบการรายสำคัญในธุรกิจ
ได้รักษามาตรฐานในการชำระเงินและปฏิบัติตามเงื่อนไขของการจ่ายค่าเช่าเวลาอย่างเคร่งครัด
ตลอดจนมีการสร้างความสัมพันธ์อันดีกับผู้ให้สัมปทานจะทำให้บริษัทฯได้รับความไว้วางใจและสามารถลดความเสี่ยงที่อาจเกิดขึ้นจากการต่ออายุสัญญาเช่าได้
แต่อย่างไรก็ตาม บริษัทฯจะมีการพิจารณาถึงมูลค่าในการต่ออายุสัญญาสัมปทาน
โดยเปรียบเทียบกับความคุ้มค่าในการลงทุน
ซึ่งหากบริษัทฯพิจารณาแล้วเห็นว่าการต่ออายุสัมปทานดังกล่าวไม่ก่อให้เกิดประโยชน์กับบริษัทฯ
ทางบริษัทฯอาจพิจารณาไม่ต่ออายุสัมปทานดังกล่าว

-   ความเสี่ยงจากงานกิจกรรมการตลาดขนาดใหญ่ที่ได้มาเป็นครั้งคราว

กลุ่มอาร์เอสมีแผนงานการขยายธุรกิจอย่างต่อเนื่อง ซึ่งบางโครงการที่บริษัทฯได้มา
จำเป็นต้องใช้เงินลงทุนค่อนข้างสูง
จึงอาจมีความเสี่ยงหากไม่สามารถบริหารรายได้ให้เป็นไปตามเป้าหมายที่วางไว้
อาจมีการบอกเลิกสัญญา หรือ เกิดเหตุการณ์ใดๆ ที่ทำให้ไม่สามารถดำเนินการต่อได้ อย่างไรก็ดี
บริษัทฯได้กำหนดกระบวนการในการพิจารณากลั่นกรอง
ประเมินประโยชน์และความคุ้มค่าก่อนการตัดสินใจลงทุน
โดยจัดให้มีการศึกษาความเป็นไปได้ของโครงการ
เมื่อมีการทำสัญญาหรือข้อผูกพันใดๆจะมีผู้เชี่ยวชาญจากหลายฝ่ายที่เกี่ยวข้องเข้าร่วมกันพิจารณาเพื่อความรอบคอบรัดกุม
ตลอดจนกำหนดให้มีการวางแผนและเตรียมงานล่วงหน้า มีการขายล่วงหน้า (Pre-Sale)
โดยหาสปอนเซอร์เข้ามาสนับสนุนขณะที่ยังอยู่ในระหว่างกระบวนการผลิตงาน นอกจากนี้
หากเป็นโครงการขนาดใหญ่จะต้องได้รับการอนุมัติเห็นชอบจากคณะกรรมการบริษัทด้วย
เพื่อลดความเสี่ยงอย่างมีนัยสำคัญที่อาจเกิดขึ้นจากการลงทุนดังกล่าว

-   การพึ่งพิงผู้บริหาร

ในอดีตที่ผ่านมาการบริหารงานของกลุ่มอาร์เอสจะอยู่ในรูปแบบของครอบครัวเชษฐโชติศักดิ์
ซึ่งเป็นกลุ่มผู้ถือหุ้นรายใหญ่และเป็นกลุ่มผู้ก่อตั้งกิจการอาร์เอสขึ้น แต่ในระยะหลังๆมานี้
ผู้บริหารที่มีบทบาทสำคัญในการวางแผนและบริหารงานในภาพรวม ได้แก่ นายสุรชัย เชษฐโชติศักดิ์
ซึ่งเป็นหนึ่งในกลุ่มบุคคลผู้ก่อตั้งกิจการมาตั้งแต่ต้น
และในปัจจุบันยังเป็นผู้ถือหุ้นรายใหญ่ของบริษัทฯด้วย

สำหรับการบริหารงานในปัจจุบันนั้น บริษัทฯใช้การบริหารงานแบบมืออาชีพ
มีผู้บริหารที่มีความเชี่ยวชาญเฉพาะด้านดูแลในแต่ละหน่วยธุรกิจ (Business Unit)
โดยผู้บริหารในแต่ละหน่วยธุรกิจจะมีความรู้ความสามารถ ความชำนาญ และประสบการณ์เฉพาะด้าน
ซึ่งในการบริหารงาน
ผู้บริหารในแต่ละหน่วยธุรกิจจะกำหนดทิศทางและเป้าหมายของการดำเนินงานอย่างชัดเจน
พร้อมทั้งวางแผนงาน และกำหนดกลยุทธ์การบริหารงาน เพื่อให้บรรลุตามเป้าหมายที่วางไว้
ด้วยวิธีการดังกล่าวทำให้ลดความเสี่ยงจากการพึ่งพิงผู้บริหารได้

-   ความเสี่ยงในการบริหารศิลปิน

ตลอดการดำเนินธุรกิจด้วยระยะเวลานานของกลุ่มอาร์เอส
บริษัทฯและผู้บริหารระดับสูงให้ความสำคัญกับเรื่องการดูแลบุคลากรอย่างสม่ำเสมอ
เนื่องจากบริษัทฯและผู้บริหารระดับสูงตระหนักดีว่าในการดำเนินธุรกิจบันเทิงนั้น
บุคลากรเป็นกำลังสำคัญที่จะผลักดันให้ธุรกิจเติบโตและก้าวหน้าอย่างมั่นคง
การดูแลการเติบโตและผลตอบแทนของศิลปินและทีมงานเป็นเรื่องที่ผู้บริหารได้มีการวางแผนและทบทวนอย่างสม่ำเสมอ
เพื่อให้ทุกคนเกิดความพอใจ และป้องกันไม่ให้บริษัทฯต้องสูญเสียทรัพยากรที่มีคุณค่าไป

สำหรับศิลปินของบริษัทฯจะมีหน่วยงานบริหารศิลปินที่คอยกำกับดูแลเรื่องทุกอย่างที่เกี่ยวกับศิลปินโดยเฉพาะ
โดยศิลปินในสังกัดจะได้รับการวางแผนการบริหารคอนเทนต์ ในรูปแบบครบวงจร ทั้งการออกอัลบั้ม
การนำเสนอศิลปินไปเป็นพรีเซ็นเตอร์สินค้า การป้อนงานแสดง หรือการโชว์ตัวตามงานต่างๆ
และกิจกรรมที่ก่อให้เกิดรายได้ต่อศิลปินอย่างอื่นอีกมากมาย
รวมถึงการให้ศิลปินมีส่วนร่วมในการดำเนินงานและให้ผลประโยชน์ที่จะได้รับให้มากที่สุด
ทำให้ศิลปินเกิดความรู้สึกมั่นคงและพร้อมที่จะเติบโตและพัฒนาไปกับบริษัทฯ

ด้วยเหตุนี้ บริษัทฯ
มีความเชื่อมั่นว่าจะสามารถบริหารความเสี่ยงดังกล่าวได้อย่างมีประสิทธิภาพและไม่ก่อให้เกิดความเสี่ยงอย่างมีนัยสำคัญต่อการดำเนินธุรกิจ

ปัจจัยความเสี่ยงทางกฎหมาย

ปัจจุบันบริษัทมีทิศทางเติบโตในธุรกิจการประกอบกิจการโทรทัศน์ที่ไม่ใช้คลื่นความถี่ (ทีวีดาวเทียม)
ซึ่งเป็นกิจการที่อยู่ในความสนใจของผู้ประกอบการต่างๆ
และเป็นที่จับตามองของภาครัฐที่เข้ามาควบคุมสื่อโทรทัศน์ทั้งหมดในประเทศไทย
ตามกฎหมายได้กำหนดให้มีคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ (กสทช.)
เป็นคณะกรรมการที่มีอำนาจในการกำกับดูแลการประกอบกิจการกระจายเสียง กิจการโทรทัศน์
และกิจการโทรคมนาคม เพื่อให้ประชาชนได้รับบริการอย่างมีคุณภาพ ประสิทธิภาพและเป็นธรรม
โดยกำหนดหลักเกณฑ์วิธีการเกี่ยวกับการอนุญาต เงื่อนไข หรือค่าธรรมเนียมการอนุญาต เป็นต้น
ซึ่งจากอำนาจหน้าที่ดังกล่าว กสทช.ได้ออกประกาศหลักเกณฑ์
วิธีการต่างๆมาบังคับใช้กับผู้ประกอบการอย่างต่อเนื่อง
จนถึงปัจจุบันยังไม่สามารถออกประกาศที่จะนำมาใช้บังคับได้ครบตามเจตนารมณ์ของการควบคุมกำกับดูแลได้ทั้งหมด
ทำให้ต้องใช้เวลาอีกสักระยะเพื่อให้เห็นรายละเอียดของกฎเกณฑ์ทั้งหมดว่าจะส่งผลกระทบกับการดำเนินธุรกิจของบริษัทหรือไม่เพียงใด
อันจะสะท้อนเป็นปัจจัยความเสี่ยงในการดำเนินธุรกิจได้